Nöfn sakborninga ekki lengur birt vegna „ ónæðis frá ákveðnum lögmanni “ Lögmenn hafa kvartað undan vinnubrögðum Ómars R. Valdimarssonar , sem er sagður „ ónáða “ sakborninga sem kallaðir eru fyrir dóm . Ómar segir ekkert óeðlilegt við að bjóða fram þjónustu sína . Skrifstofustjóri Héraðsdóms Reykjaness hafði ekki upplýsingar um af hverju á kvörðunin var tekin . Fanndís Birna Logadóttir og Sunna Karen Sigurþórsdóttir Þriðjudagur 14. janúar 2020 Auglýsing Héraðsdómur Reykjaness hefur ákveðið að hætta að birta nöfn sakborninga við þingfestingar máls , líkt og venja hefur verið fyrir . Ástæðan er „ ónæði frá ákveðnum lögmanni “ , að sögn Sveins Andra Sveinssonar Hæstaréttarlögmanns . Hann segir umræddan lögmann hringja í alla sem koma fyrir dagskrá réttarins til þess að bjóða sig fram sem verjanda . Kann lögmanninum engar þakkir „ Það er venja hjá okkur lögmönnum sem sinnum verjendastörfum að renna reglulega yfir dagskrá dómstólanna til að sjá hvort einhver af okkar skjólstæðingum eigi að mæta í dómi . Nú skilst mér að Héraðsdómur Reykjaness hafi ákveðið að hætta birtingu nafna á sakborningum á dagskrá réttarins þegar um þingfestingar er að ræða , “ skrifar Sveinn Andri á Facebook-síðu sína og bætir við að þetta hafi í för með sér mikið óhagræði . „ Ástæðan er mikið ónæði frá ákveðnum lögmanni úti í bæ sem hringir í alla sem koma fyrir á dagskrá réttarins og býður sig fram sem verjanda . Ég færi viðkomandi engar þakkir frá okkur kollegum hans fyrir þetta óhagræði sem hann veldur , “ bætir hann við . Ekkert óeðlilegt við að bjóða fram verjanda Samkvæmt heimildum Fréttablaðsins er Ómar R. Valdimarsson umræddur lögmaður . Hann vildi lítið tjá sig um málið þegar eftir því var leitað og kannaðist ekki við kvartanir á hendur sér . Ómar sagði hins vegar að það væri hvorki óalgengt né óeðlilegt að bjóða fólki sem sætir ákæru þjónustu og fullyrti að hann hafi aðeins samband við sakborninga sem eru ekki skráðir með verjanda . Ómar R. Valdimarsson segir ekki óalgengt að bjóða fólki sem sætir ákæru þjónustu . Blaðið hefur talað við nokkra lögmenn vegna málsins sem kvarta sáran undan vinnubrögðum Ómars og segja framferði hans gera þeim erfitt fyrir . Kvartanir hafi verið lagðar fram vegna málsins . Berglind Svavarsdóttir , formaður Lögmannafélags Íslands , staðfesti í samtali við blaðið að kvartanir hafi borist en vildi ekki upplýsta hvort þær tengdust vinnubrögðum Ómars . Þá hafði hún ekki heyrt af ákvörðun Héraðsdóms Reykjaness um að afmá nöfn sakborninga af dagskrá dómstólsins . „ Ég get staðfest að það hafa borist kvartanir vegna lögmanna en ég get ekki tjáð mig frekar um það , “ sagði hún og bætti við að málið verði skoðað frekar . Þá staðfesti Jenný Jónsdóttir , skrifstofustjóri Héraðsdóms Reykjaness , að nöfn sakborninga verði ekki lengur birt á dagskrá dómstólsins . Hún hafði þó ekki upplýsingar um hvers vegna ákvörðunin var tekin .